‘Swemmers’ besoedel Du Toitskloofpas | Netwerk24
‘Swemmers’ besoedel Du Toitskloofpas
Deur Johané Scott 07 Desember 2018 06:01
Du Toitskloofpas is al jare lank ’n roete om op trots te wees en een van die mooiste bergpasse in die land, meen talle. Maar die pas word deesdae eerder met hope vullis besoedel weens ’n bekende watergat in die haarnaalddraai.
’n Inwoner van ’n landgoed in die pas, wat weens sy werk nie sy naam genoem wil hê nie, sê van die rommel is intussen verwyder. Hy sê dit gaan nie die besoedelaars laat ophou nie.
Vir sowat 2 km langs die haarnaalddraai lê goed soos gebreekte drankbottels, sanitêre artikels, kitskosverpakkings, skoene, klere en sigaretboksies en -stompies.
Hy sê mense swem in ’n watergat in die rivier by die draai wat bekend staan as Lekkerwater en hulle is onverantwoordelik met hul rommel.
“Enigiemand kan verstaan dat mense in dié hitte wil swem, maar die vullis moet saamgaan huis toe. Ek dink dit is maar ’n opvoedingstaak. Mense moet bewus gemaak word dat die besoedeling nie aanvaarbaar is nie,” voer hy aan.
Deon Rossouw, ’n reservaatbestuurder van Cape Nature, sê sulke probleme in Du Toitskloofpas moet nou aangespreek word om die gebied te beskerm. Hy sê menige kerke en spirituele groepe voer rituele uit in die berge wat die pas omring.
“Van die rituele verg vuur en dan raak die brand buite beheer,” sê hy.
Rossouw sê ook mense verbrand rommel in die omgewing, wat ook tot geweldige brande kan lei.
Hy sê die brande versprei teen ’n geweldige spoed omdat sterk wind deur die kranse van die berge waai. Volgens Rossouw patrolleer Cape Nature nou elke Saterdag die pas. Dit word ook gedoen omdat mense die olienhoutbome afkap vir vuurmaakhout. Hy sê baie mense dink dit is Black Wattle, wat ’n indringerplant is, maar hulle beskadig eintlik die olienhoutplante wat inheems is.
*Du Toitskloof Pass is being buried under garbage caused amongst others by people who swim in a waterhole in the area. A resident says the area should be available to everyone but requests the community to be responsible with their waste. Cape Nature also warns the community to not light fires in the pass.